CELEX: 32015D0750
Language: el
Date: 2015-05-08 00:00:00
Title: Εκτελεστική απόφαση (ΕΕ) 2015/750 της Επιτροπής, της 8ης Μαΐου 2015, σχετικά με την εναρμόνιση της ζώνης συχνοτήτων 1452-1492 MHz για επίγεια συστήματα ικανά να παρέχουν υπηρεσίες ηλεκτρονικών επικοινωνιών στην Ένωση [κοινοποιηθείσα υπό τον αριθμό C(2015) 3061] (Κείμενο που παρουσιάζει ενδιαφέρον για τον ΕΟΧ)

12.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 119/27
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/750 ΤΗΣ ΕΠΙΤΡΟΠΉΣ
   της 8ης Μαΐου 2015
   σχετικά με την εναρμόνιση της ζώνης συχνοτήτων 1 452-1 492 MHz για επίγεια συστήματα ικανά να παρέχουν υπηρεσίες ηλεκτρονικών επικοινωνιών στην Ένωση
   
      
         [κοινοποιηθείσα υπό τον αριθμό C(2015) 3061]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με ένα κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση ραδιοφάσματος) (1), και ιδίως το άρθρο 4 παράγραφος 3,
   Εκτιμώντας τα ακόλουθα:
   
               (1)
            
            
               Ο κανονισμός ραδιοεπικοινωνιών της Διεθνούς Ένωσης Τηλεπικοινωνιών (2) κατανέμει τη ζώνη συχνοτήτων 1 452-1 492 MHz για τις σταθερές και κινητές υπηρεσίες (εκτός από κινητή αεροναυτική), καθώς και για τις υπηρεσίες ραδιοτηλεοπτικών και δορυφορικών ραδιοτηλεοπτικών μεταδόσεων, σε συμπρωτεύουσα βάση στην περιοχή 1, που περιλαμβάνει την Ένωση. Ο κανονισμός περιορίζει τη χρήση της ζώνης από τις ραδιοτηλεοπτικές υπηρεσίες και τις δορυφορικές ραδιοτηλεοπτικές υπηρεσίες σε ψηφιακές ακουστικές εκπομπές (DAB).
            
         
               (2)
            
            
               Το ειδικό καθεστώς του Μάαστριχτ του 2002, όπως αναθεωρήθηκε το 2007 (3), ορίζει το τεχνικό και κανονιστικό πλαίσιο για την εγκατάσταση επίγειων DAB (T-DAB) στη ζώνη των 1 452-1 479,5 MHz στις υπογράφουσες χώρες, συμπεριλαμβανομένων όλων των κρατών μελών. Επίσης, καθορίζει τις διαδικασίες για τον διασυνοριακό συντονισμό μεταξύ T-DAB και υπηρεσιών ασύρματων ευρυζωνικών ηλεκτρονικών επικοινωνιών.
            
         
               (3)
            
            
               Με την απόφαση 243/2012/ΕΕ του Ευρωπαϊκού Κοινοβουλίου και του Συμβουλίου (4) καθιερώνεται πολυετές πρόγραμμα πολιτικής για το ραδιοφάσμα (RSPP), στο οποίο ορίζεται ο στόχος προσδιορισμού τουλάχιστον 1 200 MHz φάσματος για ασύρματες ευρυζωνικές επικοινωνίες στην Ένωση έως το 2015, συμπεριλαμβανομένου του φάσματος που ήδη χρησιμοποιείται, βάσει της καταγραφής του φάσματος.
            
         
               (4)
            
            
               Η ζώνη των 1 452-1 492 MHz έχει οριστεί για ραδιοτηλεοπτικές μεταδόσεις στα κράτη μέλη, αλλά η χρήση της υπήρξε μάλλον περιορισμένη. Στην έκθεση της Επιτροπής όσον αφορά την καταγραφή του ραδιοφάσματος του RSPP (5) συνάγεται ότι το ραδιοφάσμα υποχρησιμοποιείται στην Ένωση και θα πρέπει να επανακατανεμηθεί για υπηρεσίες ασύρματων ευρυζωνικών ηλεκτρονικών επικοινωνιών σύμφωνα με τον στόχο ραδιοφάσματος του RSPP. Εν τούτοις, τα υπάρχοντα συστήματα επίγειων ραδιοτηλεοπτικών μεταδόσεων θα πρέπει να προστατεύονται μακροπρόθεσμα, ιδίως σε περίπτωση ανανέωσης των αδειών τους.
            
         
               (5)
            
            
               Στη γνωμοδότησή της σχετικά με τις στρατηγικές προκλήσεις της Ευρώπης για την αντιμετώπιση της αυξανόμενης ζήτησης ραδιοφάσματος για ασύρματες ευρυζωνικές επικοινωνίες (6), η ομάδα για την πολιτική ραδιοφάσματος συνέστησε στην Επιτροπή να εξετάσει τη λήψη περαιτέρω συμπληρωματικών μέτρων προώθησης της χρήσης της ζώνης των 1 452-1 492 MHz για συμπληρωματική κατερχόμενη ζεύξη, επιτρέποντας ταυτόχρονα στα κράτη μέλη να χρησιμοποιούν μέρος της ζώνης αυτής για άλλες χρήσεις, όπως οι ραδιοτηλεοπτικές μεταδόσεις.
            
         
               (6)
            
            
               Στις 19 Μαρτίου 2014, δυνάμει του άρθρου 4 παράγραφος 2 της απόφασης ραδιοφάσματος, η Επιτροπή έδωσε εντολή στην Ευρωπαϊκή διάσκεψη των Διοικήσεων Ταχυδρομείων και Τηλεπικοινωνιών (CEPT) να αναπτύξει εναρμονισμένες τεχνικές προϋποθέσεις για υπηρεσίες ασύρματων ευρυζωνικών ηλεκτρονικών επικοινωνιών στη ζώνη των 1 452-1 492 MHz στην Ένωση.
            
         
               (7)
            
            
               Στις 28 Νοεμβρίου 2014, ανταποκρινόμενη στην εν λόγω εντολή, η CEPT εξέδωσε την έκθεση 54, με την οποία προτείνεται να εναρμονιστεί η ζώνη των 1 452-1 492 MHz για χρήση συμπληρωματικής κατερχόμενης ζεύξης για ασύρματες ευρυζωνικές επικοινωνίες και παράλληλα να δοθεί η δυνατότητα στα κράτη μέλη να προσαρμοστούν στις εθνικές συνθήκες σε τμήματα της ζώνης συχνοτήτων (1 452-1 479,5 MHz) για επίγειες ραδιοτηλεοπτικές μεταδόσεις. Η συμπληρωματική κατερχόμενη ζεύξη αποτελεί χρήση αποκλειστικά για κατερχόμενη ζεύξη, με την οποία το ραδιοφάσμα εντός της ζώνης χρησιμοποιείται για μονοκατευθυντική μετάδοση σταθμού βάσης που παρέχει υπηρεσίες ηλεκτρονικών επικοινωνιών, σε συνδυασμό με τη χρήση του ραδιοφάσματος σε άλλη ζώνη συχνοτήτων.
            
         
               (8)
            
            
               Η εναρμονισμένη χρήση, αποκλειστικά κατερχόμενης ζεύξης, της ζώνης των 1 452-1 492 MHz για υπηρεσίες ασύρματων ευρυζωνικών ηλεκτρονικών επικοινωνιών είναι σημαντική για την αντιμετώπιση της ασυμμετρίας στην κυκλοφορία δεδομένων μέσω της ενίσχυσης της ικανότητας κατερχόμενης ζεύξης ενός συστήματος ασύρματων ευρυζωνικών επικοινωνιών. Λαμβανομένων επίσης υπόψη των αρχών της ουδετερότητας τεχνολογίας και υπηρεσιών, η εναρμονισμένη χρήση διευκολύνει επιπλέον τη συνύπαρξη με ήδη υφιστάμενες υπηρεσίες επίγειων ραδιοτηλεοπτικών μεταδόσεων στην ίδια ζώνη, οι οποίες μπορεί να μην συμμορφώνονται με τις τεχνικές προϋποθέσεις που καθορίζονται με την παρούσα απόφαση. Συνεπώς, τα κράτη μέλη θα πρέπει να κατανέμουν χωρίς αποκλειστικότητα τη ζώνη συχνοτήτων σε όλα τα είδη υπηρεσιών ηλεκτρονικών επικοινωνιών και να διασφαλίζουν τη συνύπαρξη των υπηρεσιών ανάλογα με τις εθνικές συνθήκες και σύμφωνα με τις διεθνείς συμφωνίες.
            
         
               (9)
            
            
               Η παροχή υπηρεσιών ασύρματων ευρυζωνικών ηλεκτρονικών επικοινωνιών στη ζώνη των 1 452-1 492 MHz θα πρέπει να βασίζεται σε εναρμονισμένη διάθεση καναλιών και κοινές ελάχιστες (ελάχιστα περιοριστικές) τεχνικές προϋποθέσεις για την ενίσχυση της ενιαίας αγοράς, τον μετριασμό των επιβλαβών παρεμβολών και τη διασφάλιση του συντονισμού συχνοτήτων.
            
         
               (10)
            
            
               Απαιτούνται κοινοί τεχνικοί όροι και αρχές ώστε να διασφαλίζεται η συνύπαρξη ως κατάλληλη προστασία μεταξύ υπηρεσιών ασύρματων ευρυζωνικών ηλεκτρονικών επικοινωνιών και T-DAB εντός της ζώνης 1 452-1 492 MHz, καθώς και μεταξύ των εν λόγω υπηρεσιών εντός της ζώνης και άλλων χρήσεων σε παρακείμενες ζώνες, συμπεριλαμβανομένων των στρατιωτικών ραδιοεπικοινωνιών, των συντονισμένων σταθερών ζεύξεων και της αεροναυτικής τηλεμετρίας. Υπάρχει ενδεχομένως ανάγκη συμπληρωματικών εθνικών μέτρων για να διασφαλίζεται η συνύπαρξη με χρήσεις σε παρακείμενες ζώνες, όπως οι μη συντονισμένες σταθερές ζεύξεις.
            
         
               (11)
            
            
               Ενδέχεται να απαιτηθούν διασυνοριακές συμφωνίες μεταξύ διοικήσεων για να διασφαλιστεί η εφαρμογή των παραμέτρων που καθορίζονται στην παρούσα απόφαση, έτσι ώστε να αποφεύγονται οι επιβλαβείς παρεμβολές και να βελτιωθεί η αποδοτική χρήση και η σύγκλιση στη χρήση του ραδιοφάσματος. Η έκθεση 54 της CEPT καθορίζει τις τεχνικές προϋποθέσεις και τις αρχές για τον διασυνοριακό συντονισμό μεταξύ των υπηρεσιών ασύρματων ευρυζωνικών ηλεκτρονικών επικοινωνιών και των υπηρεσιών T-DAB και αεροναυτικής τηλεμετρίας στη ζώνη των 1 452-1 492 MHz, μεταξύ άλλων και στα σύνορα της Ένωσης.
            
         
               (12)
            
            
               Η χρήση της ζώνης των 1 452-1 492 MHz από άλλες εφαρμογές σε τρίτες χώρες, η οποία υπόκειται σε διεθνείς συμφωνίες, μπορεί να περιορίζει την εισαγωγή και χρήση της από υπηρεσίες ασύρματων ευρυζωνικών ηλεκτρονικών επικοινωνιών σε ορισμένα κράτη μέλη. Αυτά τα κράτη μέλη θα πρέπει να λαμβάνουν όλα τα αναγκαία μέτρα για να ελαχιστοποιούν το συντομότερο δυνατόν τη διάρκεια και τη γεωγραφική έκταση των εν λόγω περιορισμών, καθώς και θα πρέπει να επιζητούν τη συνδρομή της Ένωσης, κατά περίπτωση, σύμφωνα με το άρθρο 10 παράγραφος 2 του RSPP. Θα πρέπει να ενημερώνουν την Επιτροπή για τέτοιου είδους περιορισμούς, σύμφωνα με το άρθρο 6 παράγραφος 2 και το άρθρο 7, και οι πληροφορίες θα πρέπει να δημοσιεύονται σύμφωνα με το άρθρο 5 της απόφασης ραδιοφάσματος.
            
         
               (13)
            
            
               Ως εκ τούτου, τα μέτρα που προβλέπονται στην παρούσα απόφαση θα πρέπει να εφαρμοστούν σε ολόκληρη την Ένωση και να υλοποιηθούν από τα κράτη μέλη προκειμένου να διασφαλιστεί η αξιοποίηση της ζώνης των 1 452-1 492 MHz για υπηρεσίες ασύρματων ευρυζωνικών ηλεκτρονικών επικοινωνιών σύμφωνα με τον στόχο ραδιοφάσματος του RSPP. Τα κράτη μέλη θα πρέπει να υποβάλουν στην Επιτροπή έκθεση σχετικά με την εφαρμογή της απόφασης και τη χρήση της ζώνης, προκειμένου να διευκολυνθεί η αξιολόγηση του αντικτύπου της σε επίπεδο ΕΕ, καθώς και η έγκαιρη επανεξέτασή της, εφόσον χρειαστεί.
            
         
               (14)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ραδιοφάσματος,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Σκοπός της παρούσας απόφασης είναι η εναρμόνιση των όρων για τη διάθεση και την αποδοτική χρήση της ζώνης συχνοτήτων 1 452-1 492 MHz όσον αφορά επίγεια συστήματα ικανά να παρέχουν υπηρεσίες ηλεκτρονικών επικοινωνιών στην Ένωση.
   Άρθρο 2
   1.   Το αργότερο εντός έξι μηνών μετά την ημερομηνία κοινοποίησης της παρούσας απόφασης και σύμφωνα με τις παραμέτρους που ορίζονται στο παράρτημα, τα κράτη μέλη ορίζουν και διαθέτουν, χωρίς αποκλειστικότητα, τη ζώνη συχνοτήτων 1 452-1 492 MHz για επίγεια συστήματα ικανά να παρέχουν υπηρεσίες ηλεκτρονικών επικοινωνιών.
   2.   Τα κράτη μέλη μεριμνούν ώστε τα επίγεια συστήματα που αναφέρονται στην παράγραφο 1 να παρέχουν κατάλληλη προστασία σε:
   
               α)
            
            
               συστήματα σε παρακείμενες ζώνες· και
            
         
               β)
            
            
               επίγεια συστήματα ραδιοτηλεοπτικών μεταδόσεων που λειτουργούν εντός της ζώνης συχνοτήτων 1 452-1 479,5 MHz δυνάμει αδειοδότησης ισχύουσας κατά την ημερομηνία κοινοποίησης της παρούσας απόφασης ή μεταγενέστερης ανανέωσης της εν λόγω αδειοδότησης και σύμφωνα με τις παραμέτρους που ορίζονται στο ειδικό καθεστώς του Μάαστριχτ του 2002, όπως αναθεωρήθηκε το 2007.
            
         3.   Τα κράτη μέλη διευκολύνουν τη σύναψη συμφωνιών διασυνοριακού συντονισμού ώστε να καθίσταται δυνατή η λειτουργία των συστημάτων που αναφέρονται στην παράγραφο 1, λαμβάνοντας υπόψη υφιστάμενες κανονιστικές διαδικασίες και δικαιώματα, καθώς και σχετικές διεθνείς συμφωνίες.
   Άρθρο 3
   Τα κράτη μέλη δεν δεσμεύονται από τις υποχρεώσεις βάσει του άρθρου 2, σε γεωγραφικές περιοχές όπου ο συντονισμός με τρίτες χώρες καθιστά αναγκαία την απόκλιση από τις παραμέτρους που ορίζονται στο παράρτημα. Τα κράτη μέλη επιδιώκουν να ελαχιστοποιήσουν τη διάρκεια και το γεωγραφικό εύρος εφαρμογής της εν λόγω απόκλισης.
   Άρθρο 4
   Τα κράτη μέλη υποβάλλουν έκθεση σχετικά με την εφαρμογή της παρούσας απόφασης, το αργότερο εννέα μήνες από την ημερομηνία κοινοποίησης.
   Τα κράτη μέλη παρακολουθούν τη χρήση της ζώνης συχνοτήτων 1 452-1 492 MHz και αναφέρουν τις διαπιστώσεις τους στην Επιτροπή, κατόπιν αιτήματος ή με δική τους πρωτοβουλία, ώστε να καθίσταται δυνατή η έγκαιρη επανεξέταση της παρούσας απόφασης, εφόσον χρειαστεί.
   Άρθρο 5
   Η παρούσα απόφαση απευθύνεται στα κράτη μέλη.
   
      Βρυξέλλες, 8 Μαΐου 2015.
      
         
            Για την Επιτροπή
         
         Günther OETTINGER
         
            Μέλος της Επιτροπής
         
      
   
   
      (1)  ΕΕ L 108 της 24.4.2002, σ. 1.
   
      (2)  Διατίθεται στη διεύθυνση: http://www.itu.int/pub/R-REG-RR
   
      (3)  Ειδικό καθεστώς της Ευρωπαϊκής διάσκεψης των Διοικήσεων Ταχυδρομείων και Τηλεπικοινωνιών (CEPT) σχετικά με τη χρήση της ζώνης 1 452-1 479,5 MHz για επίγειες ψηφιακές ακουστικές εκπομπές (TDAB), Μάαστριχτ 2002, Constanta 2007 (MA02revCO07).
   
      (4)  Απόφαση αριθ. 243/2012/ΕΕ του Ευρωπαϊκού Κοινοβουλίου και του Συμβουλίου, της 14ης Μαρτίου 2012, σχετικά με την καθιέρωση πολυετούς προγράμματος πολιτικής για το ραδιοφάσμα (ΕΕ L 81 της 21.3.2012, σ. 7).
   
      (5)  Έκθεση της Επιτροπής προς το Ευρωπαϊκό Κοινοβούλιο και το Συμβούλιο όσον αφορά την καταγραφή του ραδιοφάσματος (COM(2014) 536 final).
   
      (6)  Έγγραφο RSPG13-521 rev1.
   
      ΠΑΡΑΡΤΗΜΑ
      
         ΠΑΡΑΜΕΤΡΟΙ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 2 ΠΑΡΑΓΡΑΦΟΣ 1
      
      A.   ΓΕΝΙΚΕΣ ΠΑΡΑΜΕΤΡΟΙ
      
               
                  1.
               
               
                  Ο τρόπος λειτουργίας εντός της ζώνης συχνοτήτων 1 452-1 492 MHz περιορίζεται στη μετάδοση σταθμού βάσης («αποκλειστικά κατερχόμενης ζεύξης»).
               
            
               
                  2.
               
               
                  Τα φασματικά τμήματα εντός της ζώνης συχνοτήτων 1 452-1 492 MHz εκχωρούνται σε μεγέθη πολλαπλάσια των 5 MHz. Το κατώτερο όριο συχνότητας των εκχωρημένων φασματικών τμημάτων είναι ευθυγραμμισμένο με ή κλιμακωμένο σε διαστήματα πολλαπλάσια των 5 MHz από το κατώτερο άκρο ζώνης των 1 452 MHz.
               
            
               
                  3.
               
               
                  Η μετάδοση σταθμού βάσης πρέπει να συμμορφώνεται με τη μάσκα άκρου φασματικού τμήματος (ΒΕΜ) στο παρόν παράρτημα.
               
            B.   ΤΕΧΝΙΚΕΣ ΠΡΟΫΠΟΘΕΣΕΙΣ ΓΙΑ ΣΤΑΘΜΟΥΣ ΒΑΣΗΣ — ΜΑΣΚΑ ΑΚΡΟΥ ΦΑΣΜΑΤΙΚΟΥ ΤΜΗΜΑΤΟΣ
      Οι ακόλουθες τεχνικές παράμετροι για σταθμούς βάσης με την ονομασία «μάσκα άκρου φασματικού τμήματος» (BEM) χρησιμοποιούνται προκειμένου να διασφαλίζεται η συνύπαρξη μεταξύ γειτονικών δικτύων σε περίπτωση απουσίας διμερών ή πολυμερών συμφωνιών μεταξύ των φορέων εκμετάλλευσης των εν λόγω γειτονικών δικτύων. Επιτρέπεται η χρησιμοποίηση λιγότερο αυστηρών τεχνικών παραμέτρων, εφόσον έχουν συμφωνηθεί μεταξύ των σχετικών φορέων εκμετάλλευσης ή διοικήσεων, υπό τον όρο ότι αυτές οι παράμετροι συμμορφώνονται με τις ισχύουσες τεχνικές προϋποθέσεις για την προστασία άλλων υπηρεσιών ή εφαρμογών, καθώς και εκείνων που λειτουργούν σε παρακείμενες ζώνες ή υπόκεινται σε διασυνοριακές υποχρεώσεις.
      Η BEM είναι μάσκα εκπομπών που ορίζεται ως συνάρτηση της συχνότητας σε σχέση με το άκρο φασματικού τμήματος για το οποίο χορηγούνται δικαιώματα χρήσης σε φορέα εκμετάλλευσης. Αποτελείται από όρια ισχύος εντός και εκτός φασματικού τμήματος. Η μέγιστη ισχύς εντός φασματικού τμήματος εφαρμόζεται σε τμήμα που ανήκει σε φορέα εκμετάλλευσης. Προαιρετικές απαιτήσεις εντός φασματικού τμήματος παρατίθενται κατωτέρω. Τα όρια ισχύος εκτός φασματικού τμήματος εφαρμόζονται στο φάσμα εντός της ζώνης συχνοτήτων 1 452-1 492 MHz που βρίσκεται εκτός τμήματος που χορηγείται σε φορέα εκμετάλλευσης. Παρατίθενται στον πίνακα 1.
      Επιπλέον, τα όρια ισχύος της συνύπαρξης καθορίζονται για υπηρεσίες ασύρματων ευρυζωνικών ηλεκτρονικών επικοινωνιών εντός της ζώνης των 1 452-1 492 MHz, ώστε να εξασφαλίζεται η συμβατότητα μεταξύ των υπηρεσιών αυτών και άλλων υπηρεσιών ή εφαρμογών ραδιοεπικοινωνιών, είτε εντός της ζώνης συχνοτήτων των 1 452-1 492 MHz είτε στις παρακείμενες ζώνες συχνοτήτων των 1 427-1 452 MHz ή των 1 492-1 518 MHz παρακείμενων ζωνών συχνοτήτων. Τα όρια ισχύος της συνύπαρξης όσον αφορά τις υπηρεσίες ή τις εφαρμογές στις παρακείμενες ζώνες παρατίθενται στον πίνακα 2. Επιτρέπεται η εφαρμογή, σε εθνικό επίπεδο, πρόσθετων τεχνικών ή διαδικαστικών μέτρων (1) ή και των δύο για τη διασφάλιση της συνύπαρξης με υπηρεσίες και εφαρμογές στις παρακείμενες ζώνες. Τα όρια της συνύπαρξης για υπηρεσίες T-DAB στη ζώνη των 1 452-1 492 MHz παρατίθενται στον πίνακα 3.
      
         Απαιτήσεις εντός φασματικού τμήματος
      
      Για τους σταθμούς βάσης δεν είναι υποχρεωτική η θέσπιση ορίου ισοδύναμης ισότροπα ακτινοβολούμενης ισχύος (EIRP) (2) εντός φασματικού τμήματος. Τα κράτη μέλη δύνανται να καθορίσουν όριο EIRP που δεν υπερβαίνει τα 68 dBm/5MHz και το οποίο μπορεί να αυξηθεί για ειδικές περιπτώσεις εγκατάστασης, για παράδειγμα για την αθροιστική χρήση του ραδιοφάσματος εντός της ζώνης 1 452-1 492 MHz και του ραδιοφάσματος σε χαμηλότερες ζώνες συχνοτήτων.
      
         Απαιτήσεις εκτός φασματικού τμήματος
      
      
         Πίνακας 1
      
      
         Όρια EIRP εκτός φασματικού τμήματος για BEM σταθμού βάσης εντός της ζώνης συχνοτήτων 1 452-1 492 MHz ανά κεραία
      
      
                  Περιοχή συχνοτήτων για εκπομπές εκτός φασματικού τμήματος
               
               
                  Μέγιστη μέση EIRP εκτός φασματικού τμήματος
               
               
                  Εύρος ζώνης μέτρησης
               
            
                  – 10 έως – 5 MHz από το κατώτερο άκρο του φασματικού τμήματος
               
               
                  11 dBm
               
               
                  5 MHz
               
            
                  – 5 έως 0 MHz από το κατώτερο άκρο του φασματικού τμήματος
               
               
                  16,3 dBm
               
               
                  5 MHz
               
            
                  0 έως + 5 MHz από το ανώτερο άκρο του φασματικού τμήματος
               
               
                  16,3 dBm
               
               
                  5 MHz
               
            
                  + 5 έως + 10 MHz από το ανώτερο άκρο του φασματικού τμήματος
               
               
                  11 dBm
               
               
                  5 MHz
               
            
                  Συχνότητες εντός της ζώνης των 1 452-1 492 MHz κλιμακωμένες σε διαστήματα άνω των 10 MHz από το κατώτερο ή ανώτερο άκρο του φασματικού τμήματος
               
               
                  9 dBm
               
               
                  5 MHz
               
            
         Απαιτήσεις συνύπαρξης για παρακείμενες ζώνες
      
      
         Πίνακας 2
      
      
         Όρια EIRP εκτός ζώνης του σταθμού βάσης για παρακείμενες ζώνες
      
      
                  Περιοχή συχνοτήτων για εκπομπές εκτός ζώνης
               
               
                  Μέγιστη μέση EIRP εκτός ζώνης
               
               
                  Εύρος ζώνης μέτρησης
               
            
                  Κάτω των 1 449 MHz
               
               
                  – 20 dBm
               
               
                  1 MHz
               
            
                  1 449-1 452 MHz
               
               
                  14 dBm
               
               
                  3 MHz
               
            
                  1 492-1 495 MHz
               
               
                  14 dBm
               
               
                  3 MHz
               
            
                  Άνω των 1 495 MHz
               
               
                  – 20 dBm
               
               
                  1 MHz
               
            Επεξηγηματική σημείωση του πίνακα 2: σκοπός των εν λόγω απαιτήσεων είναι να διασφαλιστεί η συμβατότητα με συντονισμένες σταθερές ζεύξεις, κινητές υπηρεσίες και υπηρεσίες αεροναυτικής τηλεμετρίας περιορισμένες σε επίγειους σταθμούς, οι οποίες εγκαθίστανται σε παρακείμενες ζώνες συχνοτήτων κάτω από 1 452 MHz ή πάνω από 1 492 MHz.
      
         Απαιτήσεις συνύπαρξης εντός της ζώνης συχνοτήτων 1 452-1 492 MHz
      
      
         Πίνακας 3
      
      
         Όρια EIRP εκτός φασματικού τμήματος σταθμού βάσης για συνύπαρξη παρακείμενου καναλιού με T-DAB εντός της ζώνης συχνοτήτων 1 452-1 492 MHz
      
      
                  Περιοχή συχνοτήτων για εκπομπές εκτός φασματικού τμήματος
               
               
                  Μέγιστη μέση EIRP εκτός φασματικού τμήματος
               
               
                  Εύρος ζώνης μέτρησης
               
            
                  0 έως 1,3 MHz από το άκρο του φασματικού τμήματος
               
               
                  9,3 dBm
               
               
                  1 MHz
               
            
                  1,3 έως 1,5 MHz από το άκρο του φασματικού τμήματος
               
               
                  2,8 dBm
               
               
                  1 MHz
               
            
                  1,5 έως 1,8 MHz από το άκρο του φασματικού τμήματος
               
               
                  – 6,7 dBm
               
               
                  1 MHz
               
            
                  1,8 έως 2 MHz από το άκρο του φασματικού τμήματος
               
               
                  – 12,4 dBm
               
               
                  1 MHz
               
            
                  2 έως 2,3 MHz από το άκρο του φασματικού τμήματος
               
               
                  – 13,7 dBm
               
               
                  1 MHz
               
            
                  2,3 έως 5 MHz από το άκρο του φασματικού τμήματος
               
               
                  – 14,9 dBm
               
               
                  1 MHz
               
            
                  Εναπομένουσες συχνότητες που χρησιμοποιούνται για T-DAB
               
               
                  – 14,9 dBm
               
               
                  1 MHz
               
            Επεξηγηματική σημείωση του πίνακα 3: οι εν λόγω απαιτήσεις ισχύουν μόνον εάν λειτουργεί T-DAB σε εθνικό επίπεδο. Σκοπός τους είναι να διασφαλιστεί η συμβατότητα με υπηρεσίες T-DAB σε παρακείμενα κανάλια εντός της ζώνης συχνοτήτων 1 452-1 492 MHz και γίνεται παραδοχή ύπαρξης ζώνης φύλαξης τουλάχιστον 1,5 MHz μεταξύ υπηρεσιών ασύρματων ευρυζωνικών ηλεκτρονικών επικοινωνιών και υπηρεσιών T-DAB.
      
         (1)  Για παράδειγμα, ένα ή περισσότερα από τα ακόλουθα: συντονισμός του σχεδιασμού συχνοτήτων, επιτόπιος συντονισμός, αυστηρότερα όρια ισχύος εντός ζώνης για σταθμούς βάσης, αυστηρότερα όρια ισοδύναμης ισότροπα ακτινοβολούμενης ισχύος εκτός ζώνης για σταθμούς βάσης από αυτά που καθορίζονται στον πίνακα 2.
      
         (2)  Η EIRP εντός φασματικού τμήματος είναι η συνολική ισχύς που ακτινοβολείται προς οποιαδήποτε κατεύθυνση σε μια συγκεκριμένη τοποθεσία, ανεξάρτητα από οποιαδήποτε διάρθρωση σταθμού βάσης.